

Pranešimas spaudai

2025-05-09

**Top 7 parodos ir renginiai Lietuvos muziejuose, kurių negalima praleisti**

Moterų fotografija ir videožaidimai, karo inžinerija ir Mikalojaus Konstantino Čiurlionio kūryba – pavasaris į Lietuvos kultūros erdvę atnešė ne tik šilumą, bet ir naujų istorijų. Siūlome septynias skirtingas kultūrines kryptis po Lietuvos miestus ir muziejus. Jos kruopščiai atrinktos, kad sudomintų įvairių skonių publiką: ką nors įdomaus čia ras ir smalsūs šeimos nariai, ir tikri istorijos mėgėjai, ir šiuolaikinės medijos gerbėjai.

**1. Paroda „Sidabro merginos. Retušuota Baltijos šalių fotografijos istorija“**

Tarptautinė paroda „Sidabro merginos. Retušuota Baltijos šalių fotografijos istorija“ pristato ankstyvųjų moterų fotografių iš Lietuvos, Latvijos, Estijos kūrybą ir atskleidžia jų indėlį į fotografijos raidą. Baltijos šalių fotografijos istorija ilgai buvo pasakojama iš vyriškos perspektyvos. Vis dėlto būta moterų, kurios ne tik darbavosi kolegų vyrų šešėlyje – retušo specialistėmis, kopijuotojomis ar padėjėjomis, – bet ir pačios įkūrė fotografijos studijas, formavo savo laikmečio estetiką, dirbo kaip profesionalės. Parodoje į kūrybinį dialogą su 21 ankstyvąja fotografe leidžiasi ir trys šiuolaikinės menininkės. Tai tikras meninis nuotykis, atveriantis pamirštas istorijas, jungiantis skirtingus laikotarpius, temas bei vizualines praktikas.



*Paroda „Sidabro merginos. Retušuota Baltijos šalių fotografijos istorija“. Fot. Gintarė Grigėnaitė, Lietuvos nacionalinis dailės muziejus*

2025 m. kovo 28 – birželio 15 d. | Nacionalinė dailės galerija (Konstitucijos pr. 22, Vilnius)

**2. Videožaidimų paroda „GamePlay. Žaidžiant pasaulį“**

Paroda „GamePlay. Žaidžiant pasaulį“ MO muziejuje pristato kompiuterinius žaidimus kaip vieną reikšmingiausių šiuolaikinės skaitmeninės kultūros medijų. Per daugiau nei 60 metų videožaidimai iš pramogos tapo svarbia komunikacijos, mokymosi ir kūrybos forma, darančia įtaką tam, kaip suvokiame pasaulį ir bendraujame. Tradicines meno formas – grafiką, kiną, animaciją, muziką, skulptūrą ir literatūrą – jungiantys videožaidimai atveria menininkams naujų kūrybos galimybių ir teikia išskirtinių bendravimo su publika būdų. „GamePlay. Žaidžiant pasaulį“ kviečia žaidžiant ir reflektuojant susipažinti su įvairiomis šių žaidimų formomis.



*Paroda „GamePlay. Žaidžiant pasaulį“. Fot. Domas Rimeika, MO muziejus*

2025 m. balandžio 17 – lapkričio 16 d. | MO muziejus (Pylimo g. 17, Vilnius)

**3. Paroda „Istorija vizgina uodegą“**

Nuotaikinga Lietuvos nacionalinio muziejaus paroda „Istorija vizgina uodegą“ patiks ne tik gyvūnų mylėtojams – joje atskleidžiamas šuns ir žmogaus bendrystės kelias nuo akmens amžiaus iki šiandienos. Per ilgus tūkstantmečius laukinis padaras šuo tapo nepakeičiamu žmogaus bendradarbiu ir draugu, universalia žmogaus būties dalimi. Pirmykščio šuns paskirtis buvo aiški – medžioti ir ginti. Laikui bėgant keturkojis įgijo vis įvairesnių vaidmenų – nuo dvasių vedlio ar statuso simbolio iki televizijos herojaus. Šiandien šunys ne tik džiugina šeimininkus, bet ir dirba kariuomenėje, policijoje, padeda žmonėms su negalia. Tad paroda „Istorija vizgina uodegą“ yra pirmoji tokia išsami šuns vaidmens mūsų kasdienybėje apžvalga. Remiantis įvairiais archeologijos, kultūros ir meno šaltiniais joje pristatoma daug netikėtų faktų apie keturkojus. Kai kuriomis dienomis į parodą galima atsivesti ir savo augintinius.



*Paroda „Istorija vizgina uodegą“. Fot. Silvestras Samsonas, Lietuvos nacionalinis muziejus*

2025 m. balandžio 30 – spalio 26 d. | Istorijų namai (T. Kosčiuškos g. 3, Vilnius)

**4. Paroda „Nuo gintarų iki žvaigždžių: M. K. Čiurlionis, amžininkai ir bendraminčiai“**

Įspūdinga tarptautinė paroda „Nuo gintarų iki žvaigždžių: M. K. Čiurlionis, amžininkai ir bendraminčiai“ Nacionaliniame M. K. Čiurlionio dailės muziejuje atidaryta žinomiausio Lietuvos menininko 150-ojo jubiliejaus proga. Ekspozicijoje M. K. Čiurlionio darbai pristatomi tarp amžininkų bei šiuolaikinių pasaulio ir Lietuvos menininkų kūrinių. Į šią parodą jie atvyko iš garsiausių Europos muziejų: Tate’o galerijos, Britų muziejaus, d’Orsay muziejaus, Pompidou centro bei kt. Paroda suskirstyta į tris temas – „Jūra“, „Kosmosas“ ir „Navigacija“, kurios atspindi pagrindines M. K. Čiurlionio kūrybos ašis bei jo domėjimąsi pasaulio kilme, mokslu ir dvasinėmis paieškomis. Lankytojui ne tik pristatomas menininko palikimas, bet ir suteikiama galimybė pamatyti, kaip jo idėjos įkvepia šiuolaikinius kūrėjus visame pasaulyje.



*Paroda „Nuo gintarų iki žvaigždžių: M. K. Čiurlionis, amžininkai ir bendraminčiai“. Fotografijoje – Wenzel Hablik kūrinys „Skliautas“, 1913 m. ©Wenzel-Hablik-Museum. Fot. Justė Mocevičiūtė, Nacionalinis M. K. Čiurlionio dailės muziejus*

2025 m. kovo 21 – spalio 12 d. | Nacionalinis M. K. Čiurlionio dailės muziejus (V. Putvinskio g. 55, Kaunas)

**5. Paroda „Prakaitu grįstas kelias. Lietuvos karo inžinerijos istorija“**

Ar žinojote, kad sėkmingam kariavimui neužtenka vien tik ginklų, tankų ir dronų, bet reikia ir darbo įrankių, traktorių, metalo ieškiklių? Svarbiausia padaryti viską, kad savi galėtų judėti toliau, o priešas – užstrigtų. Mobilumas, kontrmobilumas ir išgyvenimas yra gyvybiškai svarbūs, todėl kare be inžinierių – nė krust. Nauja tarptautinė Vytauto Didžiojo karo muziejaus paroda „Prakaitu grįstas kelias. Lietuvos karo inžinerijos istorija“ pristato Lietuvos karo inžinerijos raidą nuo seniausių laikų iki mūsų dienų ir atskleidžia jos svarbą karyboje. Parodos lankytojai sužinos apie kūlgrindas, apgulties ir tarano mašinas, pilių ir tvirtovių gynybą, apkasų ir bunkerių įrengimą, užminavimą ir išminavimą bei daugybę kitų karo inžinerijos įdomybių. Susipažinti su karo inžinerija bus galima ne tik lankant parodą, bet ir dalyvaujant ekskursijose, edukacijose, kariškų specialybių pristatymuose, apžiūrint inžinerinę techniką Vytauto Didžiojo karo muziejaus Karo technikos ekspozicijoje.



*Paroda „Prakaitu grįstas kelias. Lietuvos karo inžinerijos istorija“. Fot. Kęstas Vasilevskis, Vytauto Didžiojo karo muziejus*

2025 m. balandžio 11 – gruodžio 31 d. | Vytauto Didžiojo karo muziejus (K. Donelaičio g. 64, Kaunas)

**6. Patyriminė ekskursija „Jūros saga“ Laive-muziejuje M52 „Sūduvis“**

Patyriminė ekskursija „Jūros saga“ kviečia leistis į nepaprastą kelionę po laivo-muziejaus M52 „Sūduvis“ pasaulį. Laivo viduje lankytojai girdės autentiškus jūrininkų balsus, pasakojančius apie tarnybą Lietuvos karinėse jūrų pajėgose. Klausydamiesi įrašytų pasakojimų, sužinosite apie laivo istoriją, jo misijas ir nuotykius Baltijos jūroje. Ekskursijos metu pasijusite tarsi vienas iš įgulos narių – galėsite tapti bocmanu, sistemininku, akustiku, artileristu ar net virtuvės šefu. Nepraleiskite progos susipažinti su laivybos istorija kitaip!



*Ekskursija „Jūros saga“ Laive-muziejuje M52 „Sūduvis“. Fot. Alfonsas Mažūnas, Lietuvos jūrų muziejus*

2025 m. balandžio–rugpjūčio mėn. | Laivas-muziejus M52 „Sūduvis“ (Karališkoji Danės krantinė, Klaipėda)

**7. Tarptautinė akcija „Europos muziejų naktis“**

Jau daugiau nei dešimtmetį kasmet Tarptautinės muziejų dienos proga Lietuvos muziejai jungiasi prie Europos muziejų akcijos ir kviečia lankytojus mėgautis kultūriniais renginiais iki pat vėlumos. Muziejų naktį įvairiuose mūsų šalies miestuose vyksta koncertai, teatralizuoti pasirodymai, filmų peržiūros, ekskursijos po parodas, degustacijos ir kiti užsiėmimai. Akcijos dalyviai galės patekti į retai matomas muziejų kerteles, dalyvauti įvairiose kūrybinėse dirbtuvėse ar kitaip turiningai praleisti laisvalaikį. Muziejai parengė programą, kurioje kiekvienas ras mėgstamos veiklos. Didžioji dalis akcijos renginių – nemokami.



*Akcijos „Europos muziejų naktis Lietuvoje“ plakatas*

2025 m. gegužės 17 d. | Įvairiuose Lietuvos muziejuose

Išsamesnės informacijos apie Lietuvos muziejuose vykstančius renginius ieškokite LIMIS elektroninės paslaugos „Lietuvos muziejai“ renginių kalendoriuje (https://www.limis.lt/e-guide). Čia pateikiama muziejų kontaktinė informacija, ekspozicijų aprašymai, darbo laikas, siūloma galimybė filtruoti renginius pagal tipą, datą ar geografinę vietovę. Naudokitės LIMIS, sužinokite naujienas apie išskirtinius renginius ir planuokite savo vizitus!

LIMIS (www.limis.lt) – Lietuvos integrali muziejų informacinė sistema, siūlanti įvairias elektronines paslaugas muziejams ir visuomenei. LIMIS portalą prižiūri ir administruoja Lietuvos nacionalinio dailės muziejaus filialas Lietuvos muziejų informacijos, skaitmeninimo ir LIMIS centras. Jis rūpinasi sistemos atnaujinimu, konsultuoja visuomenę kultūros paveldo skaitmeninimo ir darbo su LIMIS klausimais, rengia seminarus muziejininkams.

*Informaciją teikia LNDM Lietuvos muziejų informacijos, skaitmeninimo ir LIMIS centro vyr. komunikacijos specialistė Dalia Raupelytė, tel. +37063809228, el. p. dalia.raupelyte@lndm.lt*

*Lietuvos nacionalinis dailės muziejus – vienas didžiausių nacionalinių meno muziejų Lietuvoje, kaupiantis, saugantis, tiriantis, konservuojantis, restauruojantis ir populiarinantis nacionalinės svarbos dailės, meno ir kultūros istorijos vertybes. LNDM kolekcija eksponuojama devyniuose padaliniuose Vilniuje, Klaipėdoje, Palangoje ir Juodkrantėje.*